Swierige afskeidsaand met Suid-Kaap Kinderkoor | Mossel Bay Advertiser
Swierige afskeidsaand met Suid-Kaap Kinderkoor
Thursday, 05 June 2014, 07:00
Goue optrede ... Die Suid-Kaap Kinderkoor het die afgelope naweek 'n goue toekenning losgesing en as oorwinnaars uit die ATKV Animato streekkorekompetisie getree. Hulle repeteer nou vir Vrydagaand 20 Junie se galakonsert.
SUID-KAAP NUUS - Die Suid-Kaap Kinderkoor (SKK) neem binnekort, afskeid voor hul Europese toer met 'n glanskonsert en 'n R30 000 trekking.
Onder leiding van hul direkteur van musiek, Jan-Erik Swart, word op Vrydagaand 20 Junie 'n galakonsert aangebied om 19:00 in die Eden Plek Ouditorium buite George
Dis kort voordat die koor op hul toer na Duitsland, België en Letland vertrek. Die koor wat die Animato ATKV-streekkompetisie vir kore, oor die naweek gewen het, neem vir die eerste keer in hul geskiedenis, aan die Wêreldkoorspele, wat in Riga, die VN se kultuurhoofstad aangebied word deel.
Die standaard van die koor is verlede week getoets toe hulle, tussen al hulle voorbereidings deur, aan die ATKV Animato streekkompetisie vir streekkore, deelgeneem het, en 'n goue toekenning losgesing het. Dit beteken dat hulle deurdring na die Animato-finaal, wat hierdie jaar in Kaapstad aangebied word.
Hulle sal hul afgeronde Europese repertorium by hul afskeidskonsert aanbied, wat kerkmusiek, Suid-Afrikaanse komponiste, asook 'n dinamiese Afrika-etniese-afdeling van die hoogste gehalte insluit.
Tydens hierdie glansryke vertoning sal daar 'n trekking vir 'n kontantprys van R30 000 gedoen word. Die trekking, wat op 30 Mei sou plaasvind, is uitgestel toe die geleentheid ontstaan het om die konsert in Eden Plek aan te bied. Konsertgangers sal tot kort voor die vertoning lotingskaartjies teen R100 per persoon kan koop, om vir die trekking in aanmerking te kom.
Twee hoogs begaafde professionele vioolspelers, wat verhuis het vanaf Pole na die Suid-Kaap, en wat nou met die SKKK saamwerk, naamlik Karol en Marianne Legierski, sal ook tydens die konsert optree. Kaartjies kan by 084 645 9320 bespreek word en kos R80 per persoon.